
AVIZ
asupra propunerii legislative privind   înfiinţarea comunei Poieni-Solca, judeţul Suceava, prin reorganizarea oraşului Solca  
În conformitate cu prevederile Regulamentului Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu  propunerea legislativă privind  înfiinţarea comunei Poieni-Solca, judeţul Suceava, prin reorganizarea oraşului Solca, trimisă cu adresa nr. P.l.-X 227 din 25 aprilie 2006, înregistrată  sub nr.31/538 din 26.04.2006.
Camera Deputaţilor este prima Cameră sesizată.

Potrivit prevederilor art.61 din Regulamentul Camerei Deputaţilor, comisia a dezbătut propunerea legislativă, menţionată mai sus, în şedinţa din 3 mai  2006.

Membrii comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ nr.522/11.04.2006. 

Guvernul, prin punctul său de vedere, nu susţine adoptarea propunerii legislative. Deşi din analiza fişelor prin care se atestă îndeplinirea condiţiilor stabilite prin punctul 4.0 al Anexei nr. IV la Legea nr. 351/2001, cu modificările şi completările ulterioare, respectiv prin punctul 1.0 al Anexei nr. II la acelaşi act normativ reiese faptul că sunt îndeplinite condiţiile legale de către comuna propusă spre înfiinţare, însă localitatea Solca, după reorganizarea propusă şi-ar pierde statutul de oraş, neîndeplinindu-se principalul indicator minimal pentru asigurarea statutului de oraş. De asemenea, pentru funcţionarea poliţiei comunitare în această comună ar fi necesară alocarea de resurse pentru finanţare, a căror sursă de finanţare nu este prevăzută.
În urma dezbaterilor, comisia a hotărât, cu unanimitate de voturi, avizarea negativă a  propunerii legislative.
În raport de obiectul şi conţinutul său, proiectul de lege face parte din categoria legilor organice.

